Apel de proiecte CIVIS: Finanțare inițială pentru proiecte comune cu universitățile africane partenere CIVIS

[bookmark: _GoBack]CIVIS lansează un apel de proiecte care vizează finanțarea inițială a unor proiecte comune cu universitățile africane partenere CIVIS. Termenul-limită pentru depunerea aplicațiilor este 15 noiembrie 2021.
Concret, CIVIS oferă până la 8000 € pentru activități care dezvoltă:
1. includerea altor universități membre CIVIS în colaborări deja existente cu universitățile africane partenere CIVIS
2. implicarea partenerilor de proiect din instituțiile africane partenere în inițiative CIVIS deja existente, precum cele din cadrul Hub-urilor CIVIS 
3. noi inițiative derulate împreună cu partenerii africani în jurul provocărilor celor cinci Hub-uri CIVIS, cu o desfășurare pe termen lung.
Apelul își propune să încurajeze și să sprijine primele inițiative ale comunității sale de cercetători, specialiști și angajați menite să conducă la consolidarea unui mediu vibrant și la colaborări pe termen lung cu instituțiile africane partenere și cu membrii acestora. Proiectele trebuie să răspundă celor cinci provocări în jurul cărora sunt configurate hub-urile CIVIS.
În prezent, CIVIS dezvoltă parteneriate strategice cu șase universități africane:
· Universitatea Hassan II din Casablanca (Maroc)
· Universitatea Cheikh Anta Diop din Dakar (Senegal)
· Universitatea Eduardo Mondlane (Mozambic)
· Universitatea Makerere (Uganda)
· Universitatea din Sfax (Tunisia)
· Universitatea Witwatersrand (Africa de Sud)
Mai multe informații, precum și platforma pentru înscrierea proiectelor sunt disponibile aici.

Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.
